**«You're Summer»** (alternativ tittel: *«You Are Summer – You Never Tell Me No»*; svensk tittel: **«Sommar'n som aldrig säger nej»**) er en svensk sang fra 1973, skrevet av Carl-Axel Dominique og Lars Forssell, og produsert av Bengt Palmers. Sangen vant svenske Melodifestivalen 1973 og ble fremført av duoen Malta, bestående av Claes af Geijerstam og Göran Fristorp. Sangen representerte Sverige i Eurovision Song Contest 1973 der den ble nummer 5 av 17 deltakere.

Eurovision Song Contest
-----------------------

Den svenskspråklige versjonen av sangen, «Sommar'n som aldrig säger nej», var en av ti deltakere i Melodifestivalen 1973, som ble arrangert i Stockholm 10. februar 1973. I finalen vant sangen konkurransen, blant annet over «Ring Ring» med ABBA (som da kalte seg *Björn & Benny, Agnetha & Anni-Frid*). «Sommar'n som aldrig säger nej» ble dermed det svenske bidraget til den internasjonale finalen i Luxembourg lørdag 7. april 1973. 

Foran den internasjonale finalen skiftet både bandet og låten navn. På grunn av en regelendring kunne deltakerne nå synge på det språket de ville, og Sverige deltok dermed med den engelske versjonen, kalt «You're Summer» (*du er sommer*). For å unngå forveksling med landet Malta, skiftet også duoen navn til *Nova*. Det til tross for at landet Malta ikke deltok i 1973.

I Eurovision Song Contest 1973 deltok 17 land, og Sverige var det tolvte bidraget ut på scenen. «You're Summer» var det første bidraget i Eurovision Song Contests historie som ble dirigert av en kvinne, Monica Dominique. 

I avstemningen fikk sangen 95 poeng og endte på femteplass, Sveriges beste resultat på fem år.

Strid om tekstlinje
-------------------

Teksten til sangen ble skrevet av poeten Lars Forssell. I teksten forekommer strofen «Dina bröst är som svalor som häckar» (*brystene dine er som svaler som hekker*), som har blitt et av de mest kjente strofene i en svensk melodifestivalhistorie. Strofen ble omdiskutert og kritisert, blant annet av den svenske feministbevegelsen. Kritikken ble så stor at Forssell selv rykket ut i avisen *Dagens Nyheter* 5. mars 1973. Der skrev han: «Hvem som helst kan synes at min nå temmelig rikskjente lignelse om brystene og svalene kan være ubegripelig, dum, banal eller helt enkelt tåpelig. Det kan jeg forstå. Det er et spørsmål om smak og behag. Men at denne lignelsen på noe som helst vis skulle forulempe kvinnen og kvinnesaken, det går over hodet på meg». Forssell hadde skrevet sangteksten på en time samme dag som bidragene skulle leveres inn til Sveriges Radio.

I den engelske versjonen ble tekststrofen oversatt til «Your breasts are like swallows a-nestling».

Listeplasseringer
-----------------

Sangen lå på Svensktoppen i fem uker, fra 22. april til 20. mai 1973, der den nådde en tredjeplass som høyeste notering.

Magnus Carlsson og Wille Crafoord spilte i 2009 inn en versjon av låten, akkompagnert av Monica Dominique. Versjonen ble sluppet på singel samme år.

Sangen er en av titlene i boken *Tusen svenska klassiker* (2009).

Referanser
----------

1. ↑  «Malta – You're Summer». discogs.com. Besøkt 2. juni 2018.
2. ↑  «Sommar'n som aldrig säger nej». discogs.com. Besøkt 2. juni 2018.
3. ↑  Sweden, Sveriges Television AB, Stockholm,. «Melodifestivalen 1973». *svt.se* **(svensk)**. Besøkt 27. mai 2018.
4. ↑  «Nova - You Are Summer - Musikon.se». *www.musikon.se*. Besøkt 27. mai 2018.
5. ↑  «Eurovision Song Contest 1973». *eurovision.tv*. EBU. Besøkt 2. juni 2018.
6. ↑  «Sommar'n som aldrig säger nej (You are summer - you never tell me no) - lyrics - Diggiloo Thrush». *diggiloo.net* **(engelsk)**. Besøkt 2. juni 2018.
7. ↑  Radio, Sveriges. «Babben och Fristorp om "Dina bröst är som svalor som häckar" - P4 Gotland» **(svensk)**. Besøkt 2. juni 2018.
8. ↑  «En mångsidig kulturgigant». *Aftonbladet* **(svensk)**. Besøkt 2. juni 2018.
9. 1 2  Gradvall *et al* 2009, #359
10. ↑  «You are summer - you never tell me no - lyrics - Diggiloo Thrush». *diggiloo.net* **(engelsk)**. Besøkt 2. juni 2018.
11. ↑  Svensktoppen – *1973*
12. ↑  «Magnus Carlsson släpper singel med Wille Crafoord». Dansbandsbloggen. 24. juni 2009. Arkivert fra originalen 12. august 2010.

| Utmerkelser og prestasjoner |
| --- |
|
| Forgjenger :**«Härliga sommardag» medFamily Four**

 | **Sveriges bidrag i Eurovision Song Contest**1973 | Etterfølger :**«Waterloo» medABBA** |